《沁园春 寿楚阳赵宰四月初二》
宋代·周申

瑞应柯山，昴宿储祥，嵩岳降神。羡堂堂玉莹，汪汪陂量，一襟风月，满腹经纶。

试问丹砂，聊乘凫舄，来种锦江桃李春。弦歌地，看吏能绰著，荐墨争新。

从兹大振家声。待京国来归专秉钧。想宸恩初拜，北门学士，都能尽道，东阁郎君。

雨细丝轻，梅花金重，两荚宝阶呈瑞蓂。称觞庆，愿莱衣衮衮，长照庄椿。

作者简介：周申，福建建安（今福建建瓯）人。理宗宝庆二年（一二二六）进士（《宋诗纪事补遗》卷二一）。